
Priekšvārds
Šo dokumentu (EN 15975-2:2013) ir sagatavojusi tehniskā komiteja CEN/TC 164 “Ūdens apgāde”, kuras sekretariāta funkcijas veic AFNOR.
Ne vēlāk kā līdz 2014. gada februārim šim Eiropas standartam jāpiešķir nacionāla standarta statuss, publicējot vai nu identisku tekstu, vai atzīšanas apliecinājumu, un ne vēlāk kā līdz 2014. gada februārim jāatceļ tam pretrunā esošie nacionālie standarti.
Jāpievērš uzmanība tam, ka pastāv iespēja, ka uz dažiem šā dokumenta elementiem var attiekties patenta tiesības. CEN [un/vai CENELEC] neuzņemas atbildību par jebkādu vai visu šādu patenta tiesību identifikāciju.
Krīzes situācijās, kuras ir grūti prognozēt un kuru dēļ līdz ar to ir neiespējami pilnībā izstrādāt riska pārvaldības pasākumus, piemēro atbilstošos krīzes pārvaldības pasākumus. Šīs situācijas ir aplūkotas EN 159751 standartā.
Riska un krīzes pārvaldības vadlīniju otrajā daļā ir raksturota riska pārvaldības pieeja ikdienišķām darbībām. Šo standartu papildina 1. daļa, kurā aplūkotas krīzes pārvaldības procedūras.
Šī ir otrā daļa Eiropas standartam Dzeramā ūdens piegādes drošība. Vadlīnijas risku un krīžu pārvaldībai, kas sastāv no šādām divām daļām:
· 1. daļa: krīzes pārvaldība;
· 2. daļa: riska pārvaldība.
Šā Eiropas standarta izstrādi ir finansiāli atbalstījusi EK un CIPS programma (Mērķfinansējuma līgums HOME/2009/CIPS/FP/CEN-002).
Saskaņā ar CEN-CENELEC Iekšējiem noteikumiem šā Eiropas standarta īstenošana ir saistoša šādu valstu valsts standartizācijas iestādēm: Apvienotās Karalistes, Austrijas, Beļģijas, Bijušās Dienvidslāvijas Maķedonijas Republikas, Bulgārijas, Čehijas Republikas, Dānijas, Francijas, Grieķijas, Horvātijas, Igaunijas, Islandes, Itālijas, Īrijas, Kipras, Latvijas, Lietuvas, Luksemburgas, Maltas, Nīderlandes, Norvēģijas, Polijas, Portugāles, Rumānijas, Slovākijas, Slovēnijas, Somijas, Spānijas, Šveices, Turcijas, Ungārijas, Vācijas un Zviedrijas valsts standartizācijas iestādēm.
Ievads
Riska pārvaldības pieeja, kurā galvenā uzmanība tiek pievērsta visiem dzeramā ūdens piegādes ķēdes elementiem (avotu aizsardzība, ūdens ieguve, transportēšana, apstrāde, uzglabāšana un sadale), veicinās dzeramā ūdens piegādātāja prasību izpildi, tādējādi nodrošinot dzeramā ūdens piegādes sistēmas drošu, uzticamu, ilgtspējīgu, videi draudzīgu un ekonomisku darbību, lai nodrošinātu drošu pat to dzeramo ūdeni, kas nāk no patērētāju krāniem. Šis standarts izstrādāts, pamatojoties uz Pasaules Veselības organizācijas (PVO) Ūdens drošības plānu (ŪDP) holistisko pieeju (sk. [2], [3]).
Eiropā dzeramā ūdens piegādi organizē dažādos veidos. Atbildība par riska pārvaldību var atšķirties atkarībā no tiesību aktiem un no iesaistīto organizāciju veida (valsts vai privātās). Valsts tiesību aktos var noteikt definīcijas, kas atšķiras no tām, kas noteiktas šajā standartā. Šādā gadījumā, piemērojot standartu, būtu jāveic nepieciešamie pielāgojumi.
Šajā dokumentā ir iekļauti PVO Ūdens drošības plānā sniegtās pieejas pamatelementi. Tā kā pieejas pamatā ir riska pārvaldība, tā palīdz novērst iespējamos piegādes traucējumus. Šīs pieejas mērķis ir palīdzēt ūdens piegādātājiem aktīvi risināt drošības jautājumus saistībā ar ikdienas ūdens piegādes pārvaldību un darbībām.
Riska pārvaldības pieejas īstenošana sniedz pievienoto vērtību, jo tiek nodrošināts, ka tiek sistemātiski novērtēti dzeramā ūdens piegādes sistēmas iestatījumi, sistēmas pārvaldības pienācīga darbība, kā arī identificēti un prioritārā secībā sakārtoti nepieciešamie uzlabojumi un modernizācijas pasākumi. Turklāt tiek uzlabota ieinteresēto personu savstarpējā komunikācija, jo īpaši tas attiecas uz personām, kas kopīgi dala atbildību par ūdens piegādes ķēdi.
Saskaņā ar vispārējo dzeramā ūdens riska pārvaldības pieeju izmanto vispārīgākus vērtības analīzes principus, kas piemērojami daudzās uzņēmējdarbības jomās. Šāda pieeja palīdz stiprināt dzeramā ūdens piegādes riska pārvaldības nozīmi organizācijas iekšienē.
1. Darbības lauks
Šajā Eiropas standartā ir raksturoti riska pārvaldības pieejas principi, kas izmantojami, lai uzlabotu dzeramā ūdens piegādes sistēmas integritāti.
Šis Eiropas standarts ir attiecināms uz visiem tiesību subjektiem un ieinteresētajām personām, kas kopīgi atbild par droša dzeramā ūdens nodrošināšanu visā piegādes ķēdē no avota līdz patēriņa vietai.
2. Termini un definīcijas
Šajā dokumentā lieto turpmākos terminus un definīcijas.
2.1.
dzeramā ūdens piegādes sistēmas integritāte
esoša dzeramā ūdens piegādes sistēma, kas spēj izpildīt noteiktus kvalitātes, kvantitātes, nepārtrauktības un spiediena mērķus saskaņā ar juridiskajām/normatīvajām prasībām un dzeramā ūdens piegādātāju mērķiem
2.2.
apdraudējums
bioloģiska, ķīmiska, fizikāla vai radioaktīva viela ūdenī vai ūdens stāvoklis, kas iespējami var radīt kaitējumu sabiedrības veselībai
1. piezīme šim ierakstam.
Stāvoklis iekļauj daudzumu.
2.3.
bīstams notikums
notikums, kas rada apdraudējumu dzeramā ūdens piegādes sistēmai vai kas nenovērš tās apdraudējumu
2.4.
korektīva darbība
darbība, kas tiek veikta, lai novērstu neatbilstības cēloni (ekspluatācijas mērķu neizpildi) un nepieļautu tā atkārtošanos
2.5.
riska kontroles pasākums
jebkura darbība un pasākums, kuru var izmantot, lai nepieļautu vai novērstu apdraudējumu vai to samazinātu līdz pieņemamam līmenim
2.6.
risks
bīstamu notikumu iespējamības un seku smaguma pakāpes kombinācija, ja apdraudējums rodas dzeramā ūdens piegādes sistēmā
2.7.
traucējums
novirze no normāliem ekspluatācijas apstākļiem, ko raksturo tās cēlonis un apmērs
2.8.
validācija
apliecinājumu iegūšana par pašreizējo vai ierosināto kontroles pasākumu iespējām, šo pasākumu iespēju novērtēšana un apstiprināšana
2.9
verifikācija
regulārs apstiprinājums, ko izdod, pamatojoties uz sniegtiem objektīviem pierādījumiem, ka dzeramā ūdens piegādes sistēma piegādā ūdeni saskaņā ar noteiktajiem mērķiem un ka riska pārvaldības pieeja ir efektīva
2.10
dzeramā ūdens piegādātājs
struktūra, kas atbild par dzeramā ūdens piegādi
3. Mērķi un ieinteresēto personu atbildība
Dzeramā ūdens piegādātājam ir jāizpilda vairāki mērķi. Šajā Eiropas standartā galvenais mērķis ir sasniegt atbilstošos mērķus saskaņā ar pašvaldības un/vai valsts noteikumiem. Tie var būt šādi:
· ar veselību saistīti ūdens kvalitātes mērķi;
· pakalpojuma sniegšanas mērķi (piemēram, nepārtrauktība, pietiekams daudzums, pietiekams spiediens visos padeves punktos);
· pieņemamības (piemēram, estētiskie) mērķi.
Daudzkāršu šķēršļu pieejas mērķis ir izstrādāt riska kontroles pasākumus visos dzeramā ūdens piegādes ķēdes procesos (piemēram, resursu aizsardzībā, ieguvē, apstrādē, uzglabāšanā, transportēšanā, sadalē, ūdens ietaisēs iekštelpās). Daudzkāršu šķēršļu pieejas piemērošana ir stingrs pamats tam, lai sasniegtu minētos mērķus.
Dzeramā ūdens piegādes ķēdē var būt dažādas atbildības, kas jāuzņemas pakalpojuma sniedzējiem vai citām ieinteresētajām personām (piemēram, iestādēm, īpašniekiem). Katrs no tiem var ierobežotā apjomā kontrolēt riskus, kas ietekmē piegādes ķēdi. Lai sasniegtu drošas un nekaitīgas ūdens piegādes mērķus, visām iesaistītajām ieinteresētajām personām ir nepieciešams sadarboties.
4. Riska pārvaldības pieeja
4.1. Vispārēji jautājumi
Dzeramā ūdens piegādātājam ir jāīsteno riska pārvaldības pieeja. Šajā Eiropas standartā šīs pieejas mērķis ir noteikt apdraudējumus un bīstamus notikumus un novērtēt un kontrolēt riskus, kas var rasties dzeramā ūdens piegādes ķēdē no sateces baseina līdz patērētājam. Pieejā ir iekļauti 1. attēlā parādītie elementi.
Visas dzeramā ūdens piegādes sistēmas ir pakļautas riskiem, kas ir pienācīgi jākontrolē. Atbilstīgai riska kontrolei izmantoto metodi sauc par riska pārvaldību. Saskanīga un sistemātiska riska pārvaldības pieeja ļauj dzeramā ūdens piegādātājam analizēt un salīdzināt riskus, kas var rasties dzeramā ūdens piegādes ķēdes elementos (piemēram, ko rada tehniski traucējumi, dabas radīti apdraudējumi, katastrofas vai ļaunprātīgi uzbrukumi).

1. attēls. Riska pārvaldības pieejas pārskats
4.2. Starpnozaru grupa riska pārvaldības pieejas īstenošanai
Riska pārvaldības pieeju izstrādā un vada dzeramā ūdens piegādātāja galveno risku pārvaldības grupa.
Riska pārvaldības pieeju piemēro starpnozaru grupa, kuras locekļiem ir pienācīgas zināšanas par attiecīgo dzeramā ūdens piegādes sistēmu. Vajadzības gadījumā darba nodrošināšanai var konsultēties ar neatkarīgiem ekspertiem.
Būtu jānosaka attiecīgās starpnozaru grupas, dzeramā ūdens piegādātāja galveno risku pārvaldības grupas un krīzes pārvaldības grupas (sk. EN 159751) lomas.
4.3. Dzeramā ūdens piegādes sistēmas apraksts
Riska pārvaldības pieeju īsteno, pamatojoties uz attiecīgās dzeramā ūdens piegādes sistēmas atjauninātu aprakstu, kas sagatavots, ņemot vērā attiecīgās juridiskās/normatīvās prasības un starpnozaru grupas zināšanas. Aprakstā būtu jāiekļauj visi elementi no sateces baseina līdz ūdens piegādes vietai patērētājam vai pakārtotajam izplatītājam. Šajā sistēmas aprakstā būtu jāiekļauj plūsmas karte par katru piegādes sistēmu. Dažkārt ir lietderīgi aprakstīt situāciju, kas neietilpst dzeramā ūdens piegādātāja atbildības jomā (piemēram, apstākļi sateces baseinā vai patērētāja telpās uzstādītās ietaises).
Būtu nepārprotami jānosaka dzeramā ūdens piegādātāja un visu citu attiecīgo dzeramā ūdens piegādes ķēdē iesaistīto personu atbildība, kā arī šo personu saskarpunkti un attiecīgās atbildības jomas šajos saskarpunktos.
4.4. Apdraudējumu un bīstamu notikumu identifikācija
Apdraudējums var rasties dažādās dzeramā ūdens piegādes ķēdes vietās un to var izraisīt dažādi bīstami notikumi. Šajā posmā mērķis ir sistemātiski identificēt apdraudējumus, kas var ietekmēt dzeramā ūdens piegādes sistēmu normālu darbību regulējošos procesus, kā arī atbilstošos bīstamos notikumus, kas var ierosināt šo apdraudējumu rašanos. Analizē katru dzeramā ūdens piegādes ķēdes elementu, uzdodot šādus jautājumus – “kas varētu noiet greizi?”, “kur?” un “kā?”.
Apdraudējumu un bīstamos notikumus identificē, ietverot visas dzeramā ūdens piegādes sistēmas daļas, kā arī ņemot vērā kontekstu, kādā sistēma darbojas. Identifikācijas procesā sākotnēji koncentrējas uz dzeramā ūdens piegādes integritātes un dzeramā ūdens drošības nodrošināšanai būtiskiem aspektiem.
Identifikācijas procesam būtu jābūt iespējami precīzam, un katrs vērtējamais komponents ir jāanalizē atsevišķi. Šajā procesā būtu jāaplūko arī, kā tiek ietekmētas attiecīgās ieinteresētās personas.
Identificējot apdraudējumus un bīstamus notikumus, būtu vienmēr ar nolūku “jāignorē” jebkādu jau esošo riska kontroles pasākumu esamība. Tas palīdzēs analizēt apdraudējumus un bīstamus notikumus neatkarīgi no riska kontroles pasākumu efektivitātes.
Dzeramā ūdens piegādātājiem ir jāatskatās uz savas organizācijas darbības vēsturi un jāizvērtē zināšanas, kas gūtas no savas un citu uzņēmumu darbības pieredzes, kā arī jāņem vērā iepriekš identificētie apdraudējumi un bīstamie notikumi.
Apdraudējuma identifikācijas procesā noderīgs varētu būt iepriekš sagatavots iespējamo apdraudējumu un bīstamo notikumu kontrolsaraksts. Dzeramā ūdens piegādātāja personāls varētu kritiski pārskatīt identifikācijas procesa rezultātus, un pievienoto vērtību varētu sniegt arī neatkarīgu ekspertu veiktie pārskati.
4.5. Riska novērtējums
4.5.1. Vispārēji jautājumi
Dzeramā ūdens piegādes sistēmas integritāti novērtē, pamatojoties uz riska novērtējuma procesu.
Riska novērtējumā iekļauj vispārīgo riska analīzes un riska novērtēšanas procesu.
Riska novērtēšanas process ir vērtīgs lēmumu pieņemšanas rīks, kas palīdz dzeramā ūdens piegādātājiem identificēt un prioritārā secībā sakārtot uzlabojumus un modernizācijas pasākumus, kas nepieciešami noteikto mērķu sasniegšanai. Tas atvieglos dažādu veidu risku efektīvu salīdzināšanu un veicinās lēmumu pieņemšanu attiecībā uz ierobežotu resursu piešķiršanu. Šis process palīdz īstenot arī dzeramā ūdens piegādātāja uzņēmējdarbības plānošanas procesu.
Gatavojoties veikt dzeramā ūdens piegādes sistēmas riska novērtējumu, dzeramā ūdens piegādātājam būs nepieciešams izveidot satvaru un noteikt uzdevuma izpildes noteikumus. Svarīgi ir skaidri noteikt riska novērtējuma kritērijus un nodrošināt, ka tie tiek plaši apspriesti organizācijas iekšienē un organizācijas atbildīgie vadītāji tos ir apstiprinājuši.
4.5.2. Riska analīze
Lai veiktu risku analīzi, starpnozaru grupai ir sistemātiski jāizskata identificēto apdraudējumu un saistīto bīstamo notikumu saraksts. Starpnozaru grupai ir jāaplēš katra bīstamā notikuma rašanās iespējamība un tā izraisītā apdraudējuma seku smaguma pakāpe. Riska analīzes mērķis ir novērtēt katru risku atsevišķi. To iegūst, aplēšot (piemēram, reizinot) bīstamā notikuma rašanās iespējamību un tā izraisītā apdraudējuma seku smaguma pakāpi. Atsevišķus riskus analizē, lai pēc tam tos sakārtotu prioritārā secībā riska kontroles vajadzībām.
1. PIEZĪME. Šajā standartā vārdu “iespējamība” izmanto, lai apzīmētu iespēju, ka var rasties vai nu definēts, vai izmērīts, vai objektīvi, subjektīvi, kvalitatīvi vai kvantitatīvi noteikts bīstams notikums, un lai to raksturotu, izmantojot vispārējus vai matemātiskus terminus (piemēram, varbūtību vai biežumu noteiktā laika periodā).
2. PIEZĪME. Angļu valodas terminam “iespējamība” [likelihood] dažās valodās nav tieša ekvivalenta; tā vietā bieži vien tiek izmantots ekvivalents termins – “varbūtība” [probability]. Tomēr angļu valodā “varbūtība” [probability] bieži vien tiek šauri interpretēts kā matemātisks termins. Tāpēc riska pārvaldības terminoloģijā ar nolūku izmanto terminu “iespējamība” [likelihood], jo daudzās citās valodās to interpretē plašāk nekā terminu “varbūtība”.
Riska analīzē vispirms būtu jāizvērtē seku smaguma pakāpe un kāda varētu būt to iespējamība, ja nebūtu riska kontroles pasākumu (vai ja tie netiktu īstenoti). Pēc tam riska analīzē būtu jāizvērtē seku smaguma pakāpe un kāda varētu būt to iespējamība, ja tiek īstenoti ieviestie riska kontroles pasākumi. Riska analīzi veic divos posmos tāpēc, lai noteiktu atsevišķu ieviesto riska kontroles pasākumu nozīmību, ja to izpilde pasliktinātos vai ja tie netiktu īstenoti. Pēc tam veic riska novērtēšanu (sk. 4.5.3. punktu), lai noteiktu turpmāko riska kontroles pasākumu prioritātes un uzlabojumus.
Dažādu veidu riskiem var piemērot dažādas riska analīzes pieejas. Tomēr, lai novērtētu risku kopu, būtu jāpiemēro saskanīga pieeja. Parasti to var panākt trejādi:
· ar kvantitatīvo analīzi;
· ar puskvantitatīvo analīzi;
· ar kvalitatīvo analīzi.
Analīzes veikšanai un atsevišķu risku prioritātes noteikšanai papildus izmanto riska novērtējuma matricas. Lai nodrošinātu katra varianta iekšējo saskanību, dzeramā ūdens piegādātājam būtu jāizstrādā pašam savas tabulas, kurās definē atbilstošos seku iespējamības un smaguma pakāpes nosacījumus un diapazonus. Šie nosacījumi un diapazoni palīdz novērtēt atsevišķos riskus un ievietot tos izvēlētajā risku novērtēšanas matricā.
A pielikumā ir sniegti divi riska novērtēšanas matricas piemēri.
Apdraudējuma seku smaguma pakāpi un bīstama notikuma iespējamību var kvantitatīvi izvērtēt noteiktiem procesiem, taču parasti ne visiem. Tāpēc bieži vien piemēro puskvantitatīvo pieeju vai kvalitatīvo pieeju. Lai arī kuru pieeju izmanto, riskus novērtē, smaguma pakāpi aplēšot ar iespējamības pakāpi, lai iegūtu riska pakāpi (piemēram, reizinot kvantitatīvo vai puskvantitatīvo aplēšu gadījumā). Ja izmanto kvantitatīvo vai puskvantitatīvo pieeju, ir jāievēro piesardzība. To šķietami precīzās vērtības var radīt maldīgu priekšstatu par precizitāti, lai arī var pastāvēt nenoteiktība.
Ja atbilstīgais iespējamības un seku smaguma pakāpes diapazons tiek izvēlēts ar nenoteiktību, riska pakāpe būs augstāka, ja vien šo nenoteiktību nevar novērst vai samazināt. Nenoteiktību, piemēram, var radīt informācijas, pieredzes vai zināšanu trūkums pamatota lēmuma pieņemšanai. Dzeramā ūdens piegādātājs, izvēloties riska analīzes pieeju, sniedz norādes par savām izvēlēm. Ja riska analīzē ir būtiskas nenoteiktības, vienmēr būtu jāierosina turpmāka izpēte.
4.5.3. Riska novērtējums
Riska novērtējumu veic ar mērķi salīdzināt un sakārtot prioritārā secībā riskus, ņemot vērā to aplēsto ietekmi uz dzeramā ūdens piegādes sistēmas integritāti, un pieņemt lēmumus par vajadzību grozīt riska kontroles pasākumus vai tos papildināt.
Seku smaguma pakāpe un to iespējamība būtu jāanalizē divreiz. Vispirms, pieņemot, ka nav nekādu kontroles pasākumu (“sākotnējais risks”), un pēc tam, ņemot vērā esošos kontroles pasākumus, tostarp informāciju par to piemērotību un efektivitāti (“nenovērstais risks”). Šāda pakāpeniska pieeja ļauj salīdzināt pakļautību riskam.
Šāda pieeja ļaus noteikt:
· kāda ir šī pakļautība riskiem attiecībā pret organizācijas mērķiem;
· kādas sekas varētu rasties, ja nedarbojas esošie kontroles pasākumi; un
· cik efektīvi ir esošie kontroles pasākumi.
Lai nodrošinātu pastāvīgu dzeramā ūdens piegādes sistēmas integritāti un dzeramā ūdens drošību, būtu jāpiešķir lielāka prioritāte uzlabojumu un modernizācijas ziņā:
· augsta līmeņa nenovērstiem riskiem; un
· galvenajiem kontroles pasākumiem (piemēram, dezinfekcijai), kuru traucējumi varētu negatīvi ietekmēt dzeramā ūdens piegādes sistēmas integritāti.
Daži riski var radīt sekas, kas nav pieņemamas (piemēram, slimības, ko izraisa pa ūdeni pārnēsājamas infekcijas). Šādā gadījumā dzeramā ūdens piegādātājam būtu jācenšas novērst vai, ja novēršana praktiski nav iespējama, pēc iespējas mazināt bīstama notikuma iespējamību un/vai šā riska radītā apdraudējuma seku smaguma pakāpi. Daži riski (piemēram, trešo personu radīts dzeramā ūdens piegādes sistēmas integritātes bojājums) rada netiešus droša dzeramā ūdens piegādes draudus. Tomēr ir jācenšas tos kontrolēt pieņemamā līmenī. Abos gadījumos šos riskus risina ar risku kontroles pasākumiem (sk. 4.6. punktu).
Riski, kurus nevar efektīvi novērst, jāizvērtē krīzes pārvaldības procesā.
4.6. Risku kontrole
4.6.1. Vispārēji jautājumi
Risku kontrole ir risku novēršanas variantu atlase un īstenošana, lai saglabātu dzeramā ūdens piegādes ķēdes integritāti ar mērķi nodrošināt noteikto mērķu (sk. 3. pantu) saskanīgu izpildi.
Ņemot vērā dzeramā ūdens piegādātāja nozīmi sabiedrības veselības aizsardzībā, lai kontrolētu riskus, kas pretējā gadījumā varētu radīt smagas sekas sabiedrības veselībai, priekšroka būtu jādod tādiem kontroles pasākumiem, kas nodrošina augstu drošības un ekspluatācijas procesa stabilitātes līmeni.
Riska kontroles pasākumu piemērotība būtu jāvalidē un to efektivitāte jāuzrauga saskaņā ar dzeramā ūdens piegādātāja specifikācijām un/vai procedūrām.
4.6.2. Riska kontroles pasākumu identifikācija
Identificējot iespējamos riska kontroles pasākumus, jāņem vērā identificēto risku prioritārā secība, savukārt atbilstošos pasākumus izraugās, pamatojoties uz ūdens piegādātāja nodrošinātajām standarta specifikācijām vai procedūrām.
Risku mazināšanai piemērojamie kontroles pasākumi var būt preventīvi vai korektīvi.
Dažiem riska analīzē (sk. 4.5.2. punktu) un riska novērtējumā (sk. 4.5.3. punktu) identificētiem esošiem kontroles pasākumiem var būt nepieciešami uzlabojumi. Ja kādiem riskiem vēl nav izstrādāti riska kontroles pasākumi, var būt vajadzība tos izstrādāt.
Gadījumā, ja riska kontroles pasākumi nav praktiski īstenojami vai ja galvenie kontroles pasākumi neizdodas, ir jābūt krīzes pārvaldības procesam kā galējam kontroles pasākumam, kas nodrošina iedarbīgu un efektīvu reakciju uz situāciju un tās labošanu.
4.6.3. Riska kontroles pasākumu validācija
Validācija ir process, kurā tiek aktīvi gūti apliecinājumi par to, ka esošie vai jaunie pasākumi spēj kontrolēt konkrētu risku un efektīvi darboties noteiktos apstākļos.
Riska kontroles pasākuma validācijai var piemērot papildu pasākumus, piemēram:
· gaidāmos ekspluatācijas apstākļos apkopotu salīdzināmu ilgtermiņa datu kopu novērtēšanu;
· kritisku ekspluatācijas apstākļu novērtēšanu (piemēram, modelējot bīstama notikuma scenārijus).
Lai nodrošinātu validāciju, pārskata publicēto tehnisko un zinātnisko literatūru (piemēram, par atsevišķu apstrādes posmu veiktspēju).
Pēc validācijas posma pabeigšanas būtu jāpārskata risku prioritāšu secība, lai nodrošinātu, ka joprojām ir spēkā iepriekš noteiktie pieņēmumi par risku kontroles pasākumu efektivitāti. Ja nepieciešams, vēlreiz jāpārskata 4.5.2. un 4.5.3. punktā minētie posmi, ņemot vērā uzlabotās zināšanas par kontroles pasākumu faktisko efektivitāti.
4.6.4. Riska kontroles pasākumu īstenošana
Identificētie un validētie riska kontroles pasākumi būtu jāievieš. Lai īstenotu šos pasākumus, uzlabojumu/modernizācijas plānos katram nozīmīgam riskam nosaka īstermiņa, vidēja termiņa un ilgtermiņa kontroles pasākumus. Jāatzīmē, ka ar šiem nozīmīgo risku kontroles pasākumiem var kontrolēt arī mazāk nozīmīgus riskus.
Pēc pasākumu ieviešanas pārskata risku prioritātes secību, lai noteiktu nozīmīgākos riskus, kuriem sistēma ir pakļauta tagad.
4.6.5. Riska kontroles pasākumu darbības uzraudzība
Riska kontroles pasākumu ieviešana un darbība būtu jāuzrauga. Lai veiktu darbības uzraudzību, jāizraugās piemērotas procedūras un/vai nozīmīgi rādītāji. Izstrādājot procedūras, jānodrošina, ka jebkādas novirzes no nomināliem apstākļiem tiek pietiekami savlaicīgi identificētas, lai varētu ierosināt korektīvas darbības. Ekspluatācijas uzraudzības procedūras varētu būt, piemēram, mērījumi (piemēram, ūdens analīzes), vizuālas pārbaudes un/vai organizatoriskā kontrole.
Izraudzītajām procedūrām jābūt iespējami viegli uzraugāmām.
4.6.6. Korektīva darbība
Ja riska kontroles pasākumu ekspluatācijas uzraudzības gaitā tiek konstatēta nepieļaujama novirze no definētajiem nominālajiem apstākļiem, cik vien drīz praktiski iespējams, ir jāveic korektīvās darbības. Ja iespējams, korektīvām darbībām ir jābūt iepriekš definētām un dokumentētām (piemēram, jāizstrādā standarta ekspluatācijas procedūras).
4.7. Riska pārvaldības pieejas verifikācija
Verifikācija kalpo kā pierādījums, ka izmantotā riska pārvaldības pieeja pienācīgi darbojas, nodrošinot dzeramā ūdens piegādes sistēmas integritāti un tādējādi droša dzeramā ūdens nepārtrauktu piegādi.
Lai pārliecinātos par atbilstību dzeramā ūdens piegādātāja mērķiem (3. pants), dzeramā ūdens kvalitāti analizē saskaņā ar normatīvajām prasībām, lai apstiprinātu ūdens atbilstību veselības un estētiskajiem rādītājiem.
Lai apstiprinātu, ka dzeramā ūdens piegādātāja mērķi ir sasniegti, novērtē uzņēmuma iekšējos pierakstus un attiecīgā gadījumā patērētāju sūdzības.
Verifikācijas procesā iekļauj arī revīziju, vai dzeramā ūdens piegādātāja riska pārvaldības process ir pilnīgs, pienācīgs un ticams un vai ieviestie riska kontroles pasākumi nodrošina dzeramā ūdens piegādes sistēmas integritāti.
4.8. Dokumentācija
Šā dokumenta 4.3.–4.7. punktā raksturoto posmu rezultāti ir jādokumentē, lai:
· personām, kas īsteno riska pārvaldības pieeju, būtu pieejamas pienācīgas norādes;
· visi riska pārvaldības procesā pieņemtie lēmumi un pieņēmumi būtu pārredzami, izsekojami un tādējādi pārskatāmi;
· būtu praktiski iespējams pārskatīt atbilstību riska pārvaldības pieejai;
· riska pārvaldības pieeju varētu pilnveidot, uzturēt un precizēt.
Būtu jānosaka dokumentācijas izmantošanas un uzturēšanas procedūra.
4.9. Pārskatīšana
Šā dokumenta 4.1.–4.8. punktā raksturotie posmi ir jāpārskata:
a) lai nodrošinātu, ka tie ir nepārtraukti derīgi;
b) reaģējot uz nozīmīgām izmaiņām, piemēram:
1) dzeramā ūdens piegādes sistēmas izmaiņām;
2) tiesību aktu un/vai normatīvo prasību izmaiņām;
3) tehnisko specifikāciju un procedūru izmaiņām;
4) ja ir mainījusies vide, kurā dzeramā ūdens piegādātājs darbojas;
c) reaģējot uz incidentiem vai ārkārtas gadījumiem (faktiskiem vai tādiem, kurus izdevies pēdējā brīdī novērst);
d) pēc katra nozīmīga bīstama notikuma.
A pielikums
(informatīvs)

Riska novērtējuma matrica
Vienkāršākais variants (3x3 riska novērtējuma matrica) ir sniegts A.1. tabulā. Savukārt A.2. tabulā ir sniegta 5x5 riska novērtējuma matrica, kas nodrošina lielāku diferenciāciju.
Var izmantot arī 4x4 riska novērtējuma matricu, kas varētu būt izdevīga, ja jānovērš kādas izvēles iespējas, kuras pēc noklusējuma attiecas uz vidējo aili, un šo matricu var sadalīt četros kvadrantos. Tas varētu būt noderīgi, ja tiek izvērtētas stratēģiskās pieejas alternatīviem riska kontroles pasākumiem.
A.1. tabula. 3x3 riska novērtējuma matricas piemērs
	
	Seku smaguma pakāpe

	
	ZEMA
	VIDĒJA
	AUGSTA

	Notikuma rašanās iespējamība
	ZEMA
	Zems risks
	Zems risks
	Augsts risks

	
	VIDĒJA
	Zems risks
	Vidējs risks
	Augsts risks

	
	AUGSTA
	Vidējs risks
	Augsts risks
	Augsts risks


A.2. tabula. 5x5 riska novērtējuma matricas piemērs
	
	
	Seku smaguma pakāpe 

	
	
	Nebūtiskas
	Mazas
	Vidējas
	Būtiskas
	Ļoti smagas

	
	
	Pakāpe
	1
	2
	3
	4
	5

	Notikuma rašanās iespējamība
	Vismazākā iespējamība
	1
	1
	2
	3
	4
	5

	
	Maza iespējamība
	2
	2
	4
	6
	8
	10

	
	Vidēja
	3
	3
	6
	9
	12
	15

	
	Ticama iespēja
	4
	4
	8
	12
	16
	20

	
	Gandrīz noteikti
	5
	5
	10
	15
	20
	25

